Hebreeërs 12:7,8 Jy was entousiasties oor die Here Jesus. Die boodskap van genade was so mooi vir jou. Mense het jou geken as iemand wat daaroor nie kon swyg nie. Nou sien ons mekaar 5 jaar daarna weer. Jy het so verander. Jy praat nie meer geesdriftig oor die HERE, oor Christus en Sy Woord nie. As ons ’n bietjie verder praat word duidelik dat jy nie meer regtig glo nie. Toe jy so entousiasties was het alles so goed gevoel in jou lewe. Die HERE het naby gevoel en dit het in jou lewe goed gegaan.
Na die eerste jaar het dinge gebeur wat jou lewe moeilik gemaak het. Daar het sorge en moeite gekom. Jy het gebid maar die moeilike dinge het op jou pad gebly. Jy het al hoe meer so gaan voel dat as die lewe so moeilik is jy nie kan glo dat die HERE regtig vir jou sorg nie. Jy het nie begin dink of die HERE met die moeilike dinge jou as Sy kind dinge wil leer nie. Dat Hy jou sterker in jou geloof wil maak. Ek dink nou ook aan Joh 15 waar die Here Jesus sê: “Elke loot aan My wat nie vrugte dra, sny Hy (Vader in die hemel) af; maar elkeen wat vrugte dra, snoei Hy reg, sodat dit nog meer vrugte dra”. As in ons lewe as kind van God die moeilike dinge gebeur, is dit nie omdat Vader in die hemel jou sleg behandel nie! Hy wys vir jou dat jy regtig Sy geliefde kind is. Hy snoei in jou en my lewe om so o.a. die wêreld te wys dat ons ons krag en hoop in die Here soek! Dat ons al meer sien dat ons die Here nodig het.